Lliurats els Premis del Concurs de Narrativa Isabel de Villena i els Premis Dona i Esport de Burjassot
2025-07-24

El saló de Plens de l’Ajuntament de Burjassot ha albergat, en la passada vesprada del dimecres 27 de novembre, l’acte de lliurament dels Premis del XIII Concurs de Narrativa amb Perspectiva de Gènere Isabel de Villena i dels Premis Dona i Esport de Burjassot. Tots dos premis estan impulsats per la regidoria d’Igualtat i Feminisme que dirigeix Yolanda Andrés i el lliurament a les persones i entitats premiades s’ha emmarcat en els actes commemoratius de l’Ajuntament de Burjassot amb motiu del 25N, Dia per a l’Eliminació de la Violència de Gènere contra les Dones.

Quant als Premis Isabel de Villena, en categoria infantil, va resultar premiada Radha Sharma Kumar, pel seu relat anomenat Mi sueño; en categoria juvenil, el premi va ser per a Monika Alejandra Ros García pel seu text, Extraordinaria, mentre que Carmen López Mármol, amb el seu relat La llibertat és el meu destí va resultar guanyadora en la categoria d’adults. Les tres guanyadores van rebre com a premi una tauleta digital i un lot de llibres i, a més, van compartir amb el púbic present la lectura dels relats guanyadors. Els premis van ser entregats per la regidora d’Igualtat i Feminisme, Yolanda Andrés i per la regidora d’Educació, Manuela Carrero.

A continuació, la regidora d’Igualtat i Feminisme, juntament amb Juan Gabriel Sánchez, regidor d’Esports van fer lliurament dels Premis Dona i Esport, creats per a reconéixer el mèrit de les dones, en tots els àmbits de la societat i també en la pràctica esportiva i que es desdobleguen en dues modalitats: entitats esportives i dones esportistes.

En la primera modalitat, entitats esportives, el primer premi, dotat amb 650 euros, ha sigut per al Club d’Atletisme Les Sitges; el segon premi ha sigut per al Club de Gimnàstica Rítmica L’Almara, amb un import de 500 euros, mentre que el Grup de Recreació Esportiva Burjapower s’ha alçat amb el tercer premi, dotat amb 400 euros.

En la modalitat dones esportistes, Roser Serrano Pons ha obtingut el primer premi (450 euros); Ainara Mota Fernández s’ha alçat amb el segon premi (300 euros), mentre que Belén Sospedra Escat ha guanyat el tercer premi (200 euros).